Goeie nuus: Kaapstad-kelner se weldaad roer wêreldwyd harteVincent Mota Vincent Mota (26) se weldaad lok wêreldwyd reaksie uit nadat Tertius Gous die volgende inskrywing op Facebook gemaak het: “Ek was vandag by die Canal Walk Wimpy en wat ek gesien het, het my verstom. Daar was ŉ erg gestremde man in ŉ elektriese rystoel in die Wimpy. Hy het ŉ roomys bestel, wat ŉ taamlike moeilike poging aan sy en die personeel se kant was aangesien die man ook moeilik kommunikeer. Terwyl ek daar gesit en kyk het, het ek by myself gewonder: ‘Hoe gaan die man hierdie roomys eet?’. Terwyl ek dit probeer uitwerk het, het een van die kelners by die man gaan sit en hom die roomys begin voer. Mens kon sien die kelner doen dit nie omdat hy aangesê is om dit te doen nie, mens kon die deernis en liefde in sy gesig sien. Ek het heeltemal verstom daar gesit. Nadat die man sy roomys klaar gemaak het, het hy die kelner ŉ groot lang drukkie gegee. Ek het nog nooit so iets gesien by enige restaurant nie.” Gous se Facebook-inskrywing het vinnig op sosiale media versprei. Melinda Croukamp, mede-eienaar van die Wimpy’s in die Canal Walk-winkelsentrum, het aan Maroela Media gesê die “wonderwerk” het verlede week Woensdag in die Wimpy by ingang 4 plaasgevind. Volgens Croukamp is die gestremde man, Ray, ŉ gereelde kliënt en bly hy in ŉ sorgsentrum in Milnerton. “Dit was ŉ groot voorreg en seën om dit te kon beleef. Dit is ŉ fantastiese getuienis. Ons is almal mense, dit gaan oor omgee en liefde.” Tertius Gous en Vincent Mota Volgens Croukamp het Vincent gesê hy kon nie net voorgee of hy vir die man omgee nie. “Hy het vir hom gesê die Here het jou nog steeds lief en hy het grappies met hom gemaak. Hulle het mekaar na die tyd omhels.” Gous het intussen Woensdag na die Wimpy teruggekeer en Vincent ontmoet. “Die Here het Tertius en Vincent met die hand uitgekies. Hulle is so baie dieselfde. Albei is so nederig en vriendelik. Nie een van hulle wil erkenning hê vir wat hulle gedoen het nie.” Verteenwoordigers van Wimpy se hoofkantoor sal intussen Vrydag vir Vincent ŉ geskenk oorhandig. Gous en Ray sal ook by die oorhandiging wees.